Levyraati (albumi)

Levyraati on Sleepy Sleepersin vuonna 1981 julkaistu albumi, joka sisältää parodisia mukaelmia TV-ohjelma Levyraadista. Esikuvan aikakauden vakiojäsenten Klaus Järvisen ja Pirkko Liinamaan asemesta kappaleita arvioivat Kulaus Vesinen ja Pirkko Huivimaa. Muina raadin jäseninä toimivat kenraalivääpeli Lauri Sutinen (vrt. kenraali Lauri Sutela), valokuvamalli Lenita Melasto (vrt. Lenita Airisto) ja DJ Gabriel Kikkeli (vrt. Tapani Ripatti).

Kappaleiden nimet ovat osaksi mukaelmia muiden artistien levyttämistä kappaleista. "Viikonalkuäiti" on johdettu Reijo Kallion kappaleesta "Viikonloppuisä". "Keskiyön aikaan ("Sunshine of Your Love") on kauhutarina, jossa kynttilänvalon pelätään sammuvan. "P-piisi" on nimensä mukaisesti rakennettu p-kirjaimella alkavien sanojen ympärille.

Bluesoundsissa tuolloin vaikuttanut Dave Lindholm ja Hurriganesissa soittanut Albert Järvinen vierailivat myös tämän levyn äänityksissä, Järvinen soittaen kitaraa kuudella raidalla ja Lindholmin osallistuessa sävellystyöhönkin. "Nyt Dave soitti sieltä Lahdesta, että nyt tuut soittamaan, nää tekee levyä täällä. Mä menin ja soitin pari sooloa. Sitten syötiin ja juotiin vähäsen ja mä sanoin, että kyllähän mä voisin enemmänkin soittaa. Mä jäin vielä seuraavaksi päiväksi, räppäsin neljään muuhunkin biisiin soolot. Se oli nastaa. Muistaakseni Dave taisi tehdä yhden biisinkin siellä, sanoi että tehdään tällainen juttu. Dave soitti sen ja mä sanoin, että haluan soittaa siihen soolon. Se oli joku sellainen Talking Heads -tyylinen juttu, hyvin moderni."

Albert Järvinen liittyi Sleepy Sleepersin varsinaiseksi jäseneksi vasta lokakuussa 1981 saatuaan potkut Hurriganesista.

Kappaleet 
Sävellykset ja sanoitukset Sakke Järvenpää ja Mato Valtonen ellei toisin mainittu

 Hevi tappaa (5:22)
 Tauno älä tapa - (muistuttaa The Rolling Stonesin kappaletta "Get Off of My Cloud") - (3:24)
 Kaljaa kioskeihin - (3:28)
 Nein nein nein - (muistuttaa Rockpilen esitystä kappaleesta "You Ain't Nothin' but Fine") - (3:18)
 Lottopotti - (2:44)
 Hai sie tiikeri - (2:46)
 Rai rai rai - Born to be Wild - (Säv. Mars Bonfire) - (4:41)
 Hevi tappaa - (1:54)
 Ilotyttö - (muistuttaa Robert Gordonin esitystä kappaleesta "The Way I Walk") - (3:44)
 Viikonalkuäiti - (2:34)
 P-piisi - (3:11)
 En voi seistä - (Säv. Dave Lindholm [sävellys kreditoitu M. Helminen]) - (4:28)
 Maailmankierto - (perustuu ranskalaiseen lastenlauluun Ah, vous dirai-je, maman (Koska meitä käsketään / Tuiki, tuiki tähtönen) - (4:21)
 Ryyppy on aina paikallaan - 11:59 - (Säv. James Destri) - (3:54)
 Keskiyön aikaan - Sunshine of Your Love - (Säv. Pete Brown, Jack Bruce, Eric Clapton) - (4:57)

Alkuperäinen LP 
Raidat 6, 8 ja 13 eivät olleet mukana vinyyli-LP:llä. Osassa painosta mukana olleella singlellä olivat kappaleet "Maailmankierto" ja "Hai sie tiikeri", mutta ilman raatilaisten arvosteluja.

Kokoonpanotiedot 

 Sakke Järvenpää: laulu, spiikit (Pirkko Huivimaa)
 Mato Valtonen: laulu, spiikit (DJ Gabriel Kikkeli)
 Tiina Tiikeri: laulu, spiikit (Lenita Melasto)
 Timo Järvinen: kitara, laulu (4), spiikit (Lauri Sutinen)
 Pitkä Lehtinen: basso, spiikit (Kulaus Vesinen)
 Hannu Lemola: rummut

Mukana myös: 

 Albert Järvinen: kitara (raidoilla 4,5,7,9,12,15)
 Dave Lindholm: kitara

Lähteet 

Sleepy Sleepersin albumit
Vuoden 1981 albumit